钦定古今图书集成/明伦汇编/交谊典/第004卷 > 《言志叙交四十韵答欧阳元翁》刘汶
## 钦定古今图书集成/明伦汇编/交谊典/第004卷 > 《言志叙交四十韵答欧阳元翁》刘汶

“滚滚沧江去，茫茫暗谷移。黑头那敢恃，华发会相欺。
遂起纷如叹，能忘逝者悲。看书谁发愤，追古独忘疲。
讲授尝呫哔，研穷几下帷。群经元奥妙，百氏苦支离。
索隐妨修业，谈经失秉彝。反身惟一理，遵道岂多岐。
新意方来际，陈言尽去时。夏虫冰莫讶，越大雪休疑。
浮世春荣过，幽园夕秀迟。后凋终有待，直养可容亏。
向使常㳅混，宁逃巨眼嗤。投闲欣事省，埽迹畏人知。
环堵差堪恋，长沙去若为。趋庭因泮藻，赠客且江蓠。
回顾皋比冷，还思宝玦遗。羁愁生雨外，乡梦落天涯。
每慨渊明菊，将寻绮季芝。未谐莱氏隐，频念鹿门期。”
友谊今逾薄，儒流子尚奇。刚肠俱比石，末俗竟如脂。
缀曲惟同病，论诗固解颐。率更仍翰“墨，六一再文辞。”
解接家声远，兼扶士气衰。埙箎参雅奏，椿桂亚高枝。
正始音能续，元和脚肯随。浑雄亲汉魏，绮靡却陈隋。
浪许鲲鱼舞，云看骏马驰。驽骀羞抗臆，䲡鳝愧扬鬐。
不尽沙金拣，犹烦璞玉治。受辛惊绝倡，胜己辱先施。
欧冶加锋锷，刘墙力墍茨。吾侪非敢傲，儿辈自宜麾。
学要千年蕴，名须万“古垂。”匪徒攀屈宋，深望溯濂伊。
天运流无息，人生志勿卑。操怜松郁郁，节抚竹猗猗。
尽拟泠风御，何曾俗骨医。煎胶得麟凤，岁晚愿深资。